જાકાર્તાના કન્વેન્શન સેન્ટરમાં સંબોધન કરતાં મોદીએ જણાવ્યું હતું કે તમારામાંથી ઘણા નાગરિકોને ભારત વિશે ઓછી માહિતી હશે, હું તમને ભારત આવીને ન્યુ ઇન્ડિયા વિશે વધુ માહિતી મેળવવા આમંત્રણ આપું છું. ઇન્ડોનેશિયાના નાગરિકોને 30 દિવસ સુધી મફત વિઝા અપાશે. પોતાના વક્તવ્યમાં મોદીએ કહ્યું કે આગામી વર્ષે પ્રયાગમાં શરૂ થનારા કુંભમેળામાં પણ ઇન્ડોનેશિયાના નાગરિકો જોડાઈ શકશે. આ મુલાકાત દરમિયાન બન્ને દેશો વચ્ચેના સંબંધો વધુ મજબૂત બનાવવા માટે સમજૂતી થઈ હતી અને લગભગ 15 કરાર થયા હતા, જેમાં સંરક્ષણ સંબંધોને વધુ મજબૂત બનાવવા, વેપારનો વ્યાપ વધારવાનો સમાવેશ થાય છે. આ પછી બન્ને દેશોના નેતાઓએ સંયુક્ત નિવેદનમાં આતંકવાદનો નાશ કરવા પર ભાર મૂક્યો હતો.